**Laajakulma** oli Yleisradion syksystä 1965 kevääseen 1975 asti tuotettu, nuorille suunnattu television kulttuuri-, keskustelu- ja asiaohjelmasarja. Sen keskeisenä tekijänä oli tuottaja ja ohjaaja Vesa Saarinen, ja ohjelmasta sai alkunsa muun muassa Mirja Pyykön toimittajaura. 1965–1966 ohjelman toimittajana oli Ari Valjakka. Kevätkauden 1966 Laajakulman toisena toimittajana ja ohjaajana toimi Erkki Pohjanheimo ennen siirtymistään vakituiseksi toimittajaksi TV1:n Ajanvietetoimituksen leipiin.  Ohjelman nuoriin tekijöihin kuuluivat myös sittemmin politiikkaan siirtynyt Ilkka-Christian Björklund ja aikakauslehtien päätoimittajana toiminut Riitta Lindegren.

*Laajakulman* alaotsikoita olivat "Tunnetko, tiedätkö?" ja "Välähdyksiä nuorten maailmasta". Sen tyypillisiä aiheita olivat muun muassa huumeet, kilpailuyhteiskunta, erilaiset koulu- ja opiskeluasiat, nuorisotilat ja muu vapaa-ajan vietto, maaseudun nuoret, varusmiespalvelus, perheongelmat, kirkko, teini- ja opiskelijapolitiikka, sosialististen maiden nuoriso sekä suomalaisnuorten talousongelmat. 

Suorina lähetyksinä lähetetyissä *Laajakulman* jaksoissa oli ainakin toisinaan käytössä puhelinpalaute: katsojat saattoivat soittaa mielipiteensä suoraan studioon.

Aluksi *Laajakulmaa* lähetettiin joka toinen perjantai. Keväällä 1970 ohjelma-aikaa lisättiin niin, että ohjelmaa esitettiin kahdeksan kertaa kuukaudessa: joka toinen viikko tiistaisin ja torstaisin 15 minuuttia, joka toinen viikko torstaisin 15 minuuttia ja perjantaisin puoli tuntia. 

1970-luvun alkupuolella *Laajakulma* seurasi tiiviisti meneillään olevaa siirtymistä kansa- ja oppikouluista peruskouluun. Marraskuussa 1971 ohjelman toimitus osallistui Koulutelevision kanssa aamusta iltaan televisiossa jatkuneeseen peruskoulu-teemapäivään.

Vuonna 1971 *Laajakulma* oli *Katso*-lehden lukijaäänestyksessä television 99 ohjelmasta seitsemänneksi vähiten suosittu (sijoitus 93/99). Katsojia sillä oli 552 000.

Lähteet
-------

1. ↑  Viimeinen Laajakulma ja muutakin asiaa.  *Helsingin Sanomat*, 23.5.1975, s. 96. Näköislehden aukeama (tilaajille).
2. ↑  Ilta-Sanomat 14.1.1966: "23-vuotias iskelmälaulaja ohjaajaksi Laajakulmaan." Viitattu 20.10.2020.
3. 1 2  Viimeinen Laajakulma ja muutakin asiaa.  *Helsingin Sanomat*, 23.5.1975, s. 96. Näköislehden aukeama (tilaajille).
4. 1 2  "Lasten ja nuorten ohjelmat", *Vuosikertomus 1965*, s. 76. Yleisradio, 1966. Google Docs.
5. 1 2  Laajakulma keittää popsopan.  *Helsingin Sanomat*, 10.10.1969, s. 43. Näköislehden aukeama (tilaajille).
6. 1 2  Lasten ja nuorten ohjelmat suuntaavat maaseudulle.  *Helsingin Sanomat*, 19.12.1969, s. 47. Näköislehden aukeama (tilaajille).
7. ↑  Kaikki lapset peruskouluun.  *Helsingin Sanomat*, 25.11.1971, s. 43. Näköislehden aukeama (tilaajille).
8. ↑  *Katso* 8/1972, katso Elfving, Sari: *Taikalaatikko ja tunteiden tulkit. Televisio-ohjelmia ja -esiintyjiä koskeva kirjoittelu suomalaisissa lehdissä 1960- ja 1970-luvuilla*, s. 270. Väitöskirja. Tampereen yliopisto, 2008. Teoksen verkkoversio (PDF) (viitattu 18.7.2021).

Aiheesta muualla
----------------

* Baariapulaisen suunnitelmat, *Laajakulman* haastattelu vuodelta 1968, video 10 min, Yle Elävä arkisto
* Nuorisokahvila lakkautusuhan alla, *Laajakulma* Oulussa vuonna 1969, video 13 min, Yle Elävä arkisto
* *Laajakulman* huumekeskustelu lokakuussa 1969, video 50 min, Yle Elävä arkisto.
* *Laajakulma* Ritva-tietokannassa, Radio- ja tv-arkisto, Kansallinen audiovisuaalinen instituutti.